**Humānās pedagoģijas ideju atbalstītāju tikšanās Daugavpils 10.vidusskolā**

20.februārī Daugavpils 10.vidusskolā tika organizēts seminārs pilsētas skolu direktoru vietniekiem audzināšanas darbā, kā arī klašu audzinātājiem „Skolas pieredze humānajā pedagoģijā’’. Šis pasākums pulcēja plašu humānās pedagoģijas ideju atbalstītāju loku. Semināra ievadā Latvijas humānās pedagoģijas asociācijas loceklis, humānās pedagoģijas bruņinieks Arnis Lejiņš vēlreiz aktualizēja to, ka mūsdienu paaudze pārāk mazu vērību pievērš kultūras mantojumam, tāpēc izteica aicinājumu visām izglītības iestādēm 15.aprīli atzīmēt kā KULTŪRAS DIENU, kā arī izteica priekšlikumu Daugavpilī izveidot humānās pedagoģijas centru. BJC „Jaunība” skolotāja Valentīna Rudņeva atklāja savu pieredzi par interaktīvo formu un metožu daudzveidību ārpusstundu darbā, kas veicina pozitīvu rakstura īpašību ieaudzināšanu, bet Daugavpils 10.vidusskolas skolotājas Olga Snitko un Ņina Podoba prezentēja „Labestības stundu” norisi savā skolā un dalījās iespaidos par pieredzēto Humānās pedagoģijas lasījumos Maskavā. Visas uzstāšanās apvienoja kopīga ideja par to, ka tikai ar labestību, ko izstaro pedagogs, var izaudzināt pilnvērtīgu sabiedrības locekli.

Semināra turpinājumā dalībniekiem bija iespēja apmeklēt 3 radošās laboratorijas: Māla terapija (vad. Irina Žunda), zooterapija (vad. Irina Rabša) un sentēvu tradīcijas (vad.Jeļena Žagare). Paldies labaratoriju vadītājām par aizraujošo stāstījumu un pieredzi. Ceram, ka Daugavpils 10.vidusskolas vadība un skolotājas arī turpmāk popularizēs humānās pedagoģijas idejas un aktīvi iesaistīsies to īstenošanā.

Informāciju sagatavoja:

Daugavpils pilsētas direktoru vietnieku audzināšanas darbā

MA vadītāja

A.Jurģīte